[pic] | EUROOPA ÜHENDUSTE KOMISJON |

Brüssel 13.12.2007

KOM(2007) 830 lõplik

KOMISJONI ARUANNE EUROOPA PARLAMENDILE JA NÕUKOGULE

EAGFi kulude kohta Varajase hoiatamise süsteem Nr 9–11/2007

KOMISJONI ARUANNE EUROOPA PARLAMENDILE JA NÕUKOGULE

EAGFi kulude kohta Varajase hoiatamise süsteem Nr 9–11/2007

SISUKORD

1. SISSEJUHATUS 4

2. SIHTOTSTARBELISED TULUD 4

3. SUHKRUVALDKONNA ÜMBERKORRALDUSFOND 5

4. SELGITUS 2007. AASTA EELARVE TÄITMISE KOHTA 5

5. JÄRELDUSED 7

1. SISSEJUHATUS

Lisas on esitatud eelarve tegeliku täitmise tase ajavahemikul 16. oktoobrist 2006 kuni 30. septembrini 2007 võrreldes kulude profiiliga, millele osutatakse nõukogu määruse (EÜ) nr 1290/2005[1] artikli 20 sätete põhjal kehtestatud näitajaga.

2. SIHTOTSTARBELISED TULUD

Vastavalt ühise põllumajanduspoliitika rahastamist käsitleva uue määruse (EÜ) nr 1290/2005 artikli 34 sätetele käsitatakse vastavuse kontrolli otsuste kohastest finantskorrigeerimistest, eeskirjade eiramisest ja piimamaksust laekuvat tulu EAGFi kulude rahastamiseks määratud sihtotstarbeliste tuludena. 2007. aasta eelarve koostamisel esitati kõnealuste tulude kalkulatsioon ja seda võeti arvesse, kui eelarvepädevad institutsioonid võtsid vastu 2007. aasta eelarve assigneeringud. Täpsemalt:

- piimamaksust laekuva tulu suuruseks hinnati 349,0 miljonit eurot ning seda võeti arvesse, vähendades vastavalt piima- ja piimatootesektorile (millele eelarvepädevad institutsioonid eraldasid 587,0 miljonit eurot) taotletud assigneeringuid;

- vastavuse kontrolli kohastest tagasinõuetest ja eeskirjade eiramisest laekuva tulu suuruseks hinnati vastavalt 568,0 miljonit ja 70,0 miljonit eurot. 638,0 miljoni euro suurust kogusummat võeti arvesse, vähendades vastavalt ühtseks otsemaksete kavaks (millele eelarvepädevad institutsioonid eraldasid 27 918,0 miljonit eurot) taotletud assigneeringuid.

Lisatud tabelis on esitatud nende sihtotstarbeliste tulude rakendamine, millega seoses on 30. septembri 2007. aasta seisuga kogunenud 1 148,6 miljonit eurot. Täpsemalt:

- piimamaksu koguti ligikaudu 363,3 miljonit eurot, võrreldes algse hinnanguga 349,0 miljonit eurot;

- vastavuse kontrolli kohastest tagasinõuetest laekus ligikaudu 557,8 miljonit eurot ning

- eeskirjade eiramise eest nõuti sisse ligikaudu 227,6 miljonit eurot ja eelarveaasta lõpuks oodatakse ka sellele lisa.

Kohaldatavate eeskirjade kohaselt saab kõnealust tulu kasutada kas osaliselt või täielikult EAGFi kulude katmiseks, kui eelarvepädevate institutsioonide eraldatud eelarveassigneeringutest ei piisa liikmesriikide kulude rahastamiseks. Juhul kui kogu tulu või osa sellest jääb kasutamata, kantakse see automaatselt üle järgmisse eelarveaastasse.

Võttes arvesse prognoositavat 2007. aasta eelarve assigneeringute alakasutamist, kantakse EAGFile eraldatud tulu täies ulatuses üle aastasse 2008 ning seda kasutatakse asjaomase aasta eeldatavate eelarveliste vajaduste rahastamiseks.

3. SUHKRUVALDKONNA ÜMBERKORRALDUSFOND

Ajutisi suhkrusektori ümberkorraldusmakseid käsitatakse sihtotstarbelise tuluna, mis on suunatud suhkrusektori ümberkorraldusabi ja ümberkorraldusfondis ettenähtud muu abi rahastamiseks. 2006/2007. turustusaastal seonduvad kõnealused summad ettevõtjatele kuuluvate suhkru, inuliinisiirupi ja isoglükoosi koguseliste kvootidega ning liikmesriikidel tuleb need koguda ja fondi maksta kahes osas, vastavalt 31. märtsiks 2007 ja 30. novembriks 2007. Märtsi lõpuks olid liikmesriigid sihtotstarbeliste tulude kontole ümberkorraldusmaksete esimese osana kandnud ligikaudu 1 287,2 miljonit eurot. Pärast seda, kui liikmesriigid olid kasutanud ligikaudu 398,7 miljonit eurot toetuste maksmiseks seoses suhkrutööstuse ümberkorraldamisega, deklareerisid nad 2007. aasta septembris ligikaudu 152,7 miljoni euro suuruse summa mitmekesistamisabiks ning samuti abiks suhkru rafineerimisega tegelevatele ettevõtjatele. Seega moodustasid fondi raames tehtud maksed 30. septembri 2007. aasta seisuga 551,4 miljoni euro suuruse summa.

Kõnealuseid makseid rahastatakse vastavalt sihtotstarbeliste tulude kontolt, millega kantakse ümberkorraldusabi ja muu abi tulevaste maksete rahastamiseks ettenähtud jääksumma 735,9 miljonit eurot üle 2008. aastasse.

4. SELGITUS 2007. AASTA EELARVE TÄITMISE KOHTA

Järgmisena on lühidalt selgitatud 2007. aasta eelarve täitmise tegeliku ja kavandatud taseme kõige olulisemate erinevuste põhjusi teatavates sektorites.

4.1. Finantstegurid

Eespool nimetatud ajavahemikus tehtud kulude puhul võetakse arvesse dollari/euro vahetuskursis toimunud muutusi. Suure osa põllumajandustoodete, eriti teravilja ja suhkru eksporditoetuste ning mõne sisetoetuse, näiteks puuvillatoetuse puhul mõjutab kulusid kõnealuse pariteedi suhte suundumus.

Määruse (EÜ) nr 1290/2005 artikli 21 kohaselt koostatud ja eelarvepädevate institutsioonide vastuvõetud eelarves lähtuti 2006. aasta juulist kuni septembrini kehtivast keskmisest pariteedi suhtest 1 euro = 1,27 USA dollarit. Tuleb märkida, et ajavahemikus 1. augustist 2006 kuni 31. juulini 2007 oli keskmine pariteedi suhe ligikaudu 1 euro = 1,31 USA dollarit, s.t 3,1 % kõrgem 2007. aasta eelarve koostamisel kasutatud vahetuskursist.

4.2. Turutegurid

4.2.1. Teravili (–527,0 miljonit eurot)

Väga soodsate sise- ja välistingimustega teraviljaturul ja sellest tulenevate kõrgemate sise- ja maailmaturuhindadega on kaasnenud:

- riigi teraviljavarude madalam ostu- ja suurem müügimaht, mis viib eelarveaasta lõpuks märkimisväärse netotuluni; ning

- väiksemad kulutused eksporditoetustele, kuna suuremaks osaks eelarveaastast on toetusemääraks kehtestatud 0; selle tulemuseks on eelarveassigneeringutega võrreldes kokkuhoid kava kulude osas.

Seega toimub kogu asjaomase sektori puhul 2007. aasta eelarveassigneeringute märkimisväärne alakasutamine.

4.2.2. Toetused 1. lisas nimetamata toodetele (–107,7 miljonit eurot)

Mitmete asjaomaste toodete eksporditoetuste määra üldise vähenemise tõttu vähenevad eeldatavasti liikmesriikide kulud töödeldud põllumajandustoodete eksporditoetustele. Ka kõnealuse sektori puhul toimub 2007. aasta eelarveassigneeringute märkimisväärne alakasutamine.

4.2.3. Suhkur (+125,9 miljonit eurot)

Eelarveassigneeringute praegune ülekasutamine võrreldes näitaja tasemega tuleneb eksporditoetustega seotud kulude suurenemisest asjaomaste liikmesriikide jaoks, sest eksporditud suhkru (nii vabaturu suhkru kui ka riigi suhkruvarude) kogused on võrreldes 2007. aasta eelarves ettenähtuga olnud märkimisväärselt suuremad.

4.2.4. Puu- ja köögiviljad (–77,7 miljonit eurot)

Eelarveassigneeringute praegune alakasutamine võrreldes näitaja tasemega tuleneb eelkõige siiani töötlemistoetust saanud tomatite vähenenud kogustest. Lisaks on tootjaorganisatsioonide rakendusfondide kasutuselevõtmine aeglasem võrreldes näitaja vastava tasemega.

4.2.5. Piim ja piimatooted (+56,1 miljonit eurot)

Eelarveassigneeringud on võrreldes näitaja tasemega 30. septembri 2007. aasta seisuga ülekasutatud.

Tuleks märkida, et kõnealune assigneeringute ülekasutamine võrreldes näitaja tasemega tuleneb tehnilistest põhjustest, kuna alates 2007. eelarveaastast käsitatakse piimamaksust saadavat tulu, mille suurus oli algse hinnangu kohaselt 349,0 miljonit eurot, EAGFi sihtotstarbelise tuluna. Kõnealusele sektorile 2007. aastal taotletud ja eelarvepädevate institutsioonide eraldatud assigneeringud ei hõlmanud kõnealust tulu ning seega kohaldatakse näitajat selle summa võrra väiksemate assigneeringute suhtes. Sellel põhjusel osutab eelarve praegune täitmine eelarveaasta lõpuks ülekasutusele.

Kui võtta arvesse piimamaksust saadavat tulu, mis algse prognoosi kohaselt nähti ette piimasektorile, võiks selle sektori puhul rääkida – 282,1 miljoni euro suurusest alakasutamisest.

4.3. Otsetoetused (+101,8 miljonit eurot)

Liikmesriikide kulutused olid suuremad kui assigneeringud, mis olid 2007. aasta eelarvega ette nähtud nii ühtse otsemaksete kava kui ka muude otsetoetuskavade jaoks.

Kõnealuse valdkonna teatavate kavade eelarve täitmise kontrollimiseks võtsid komisjoni talitused ühendust teatavate liikmesriikidega, et teada saada, millised on nende maksetega seonduvad kavatsused kõnealuste kavade osas eelarveaasta lõpuni. Kõnealustelt liikmesriikidelt saadud teabe kohaselt eeldatakse, et prognoositavad kulutused, eelkõige ühtse otsemaksete kava puhul, ületavad oktoobri lõpuks asjaomase kava assigneeringud ligikaudu 1,0 % võrra, s.t eelarveaasta lõpuks ülekasutamist summas ligikaudu 300,0 miljonit eurot.

Kui võtta arvesse vastavuse kontrollist ja eeskirjade eiramisest laekuvat tulu, mis algse prognoosi kohaselt nähti ette ühtsele otsemaksete kavale, võiks otsetoetuste peatüki puhul rääkida 30. septembri 2007. aasta seisuga –536,0 miljoni euro suurusest alakasutamisest.

4.4. Põllumajanduskulude audit

4.4.1. Eelmiste aastate raamatupidamisarvestuse kontrollimine ja heakskiitmine (+91,7 miljonit eurot)

Komisjon on vastu võtnud kõik raamatupidamisarvestuse kontrollimist ja heakskiitmist käsitlevad otsused, mis tuleb käesoleva eelarveaasta lõpuks täita. Kõnealuste otsustega kehtestatud korrektsioonidega tagasinõutava summa koguväärtus oli 30. septembri 2007. aasta seisuga ligikaudu –74,7 miljonit eurot. Võrreldes 2007. aasta eelarves ettenähtud –178,0 miljoni euro suuruse summaga on tulemuseks eelarveassigneeringute alakasutamine. 2007. eelarveaasta lõpuks tuleks kõnealune prognoositav puudujääk tagasinõudmiste puhul kõrvaldada ning sellega suurenevad vastavalt ka EAGFi kulud.

5. JÄRELDUSED

2007. eelarveaastat iseloomustanud soodsate sise- ja välisturutingimustega kaasnesid märkimisväärselt kõrged hinnad, eelkõige teravilja- ja piimaturgudel. Sellest tulenev riigivarude kõrvaldamine asjaomastes sektorites ja eksporditoetuste määrade madalamad tasemed viisid EAGFi kulutuste kokkuhoiuni, peamiselt kõnealustel turgudel. Teisest küljest kaasnesid eksporditud suhkru suuremate kogustega suurenenud kulutused suhkru eksporditoetuste jaoks. Selle lõpptulemus on turumeetmetega seotud 2007. aasta eelarveassigneeringute alakasutamine. Kõnealune alakasutamine korvatakse osaliselt prognoositavate suuremate aasta lõpuks otsetoetusteks tehtavate kulutustega ning eeldatava tagasinõuete puudujäägi katmisega raamatupidamisarvestuse kontrollimise raames. Praegusel hetkel on 2007. aasta eelarveassigneeringute üldine alakasutamine eeldatavasti ligikaudu 400,0 miljonit eurot. Sellest tulenevalt kantakse EAGFile 2007. aastaks eraldatud tulu täies ulatuses üle aastasse 2008, et katta asjaomase aasta eelarvelised vajadused.

LISA

[pic]

[1] ELT L 209, 11.8.2005, lk 1. Määrust on viimati muudetud määrusega (EÜ) nr 320/2006 (ELT L 58, 28.2.2006, lk 42.)